Lady og Landstrykeren

Lady og Landstrykeren (originaltittel: Lady and the Tramp) er en amerikansk tegnet romantisk filmmusikal fra 1955, produsert av Walt Disney. Filmen handler om den vakre hundetispen Lady som forelsker seg i en herreløs bakgårdshund. Den er delvis basert på boken Happy Dan, the whistling dog av Ward Greene.   

Den er den 15. filmen i rekken av Disneys klassikere.  

Filmen ble en stor suksess og regnes som en av de mest vellykkede av Disneys tegnefilmer. 

 Handling 
Lady er en ung og veloppdragen cocker spaniel som lever lykkelig med sine eiere i et fint hus. Lady er vant med å få mye oppmerksomhet fra eierne sine og blir urolig når de begynner å oppføre seg annerledes. Noe har blitt viktigere, og hun vet ikke hva. Hun forklarer situasjonen for sine to hunde-venner Jack og Trofast. De forteller henne at det ikke finnes noe å uroe seg over. Ladys eiere venter nemlig en baby. Men for en liten hund som Lady, er det ikke lett å vite hva en baby er.

Landstrykeren er en tøff gatehund som elsker å leve i det frie, men han blir stadig jaget av hundefangeren. I en flukt fra ham havner han i det Landstrykeren kaller «snobbekvartalet». Han trasker inn i Ladys nabolag og hører hva Lady og hennes venner prater om. Han forteller Lady hva han mener at en baby er for noe, og Ladys bekymring kommer tilbake.

Tiden går, og plutselig har babyen kommet. Forsiktig tasser Lady fram for å se hva det er for noe som eierne hennes holder så kjært. Hun liker det hun ser og blir dermed vakthund for den lille guttebabyen.

Senere når eierne skal reise bort noen dager, kommer tante Sara for å sitte barnevakt. Med seg har hun sine ekle katter, som lurer Lady i en knipe. Lady blir belagt med munnkurv og blir så skremt over hva som har hendt, at hun rømmer fra huset. Hun havner i skumle avkroker, og da blir Landstrykeren hennes redning. Han hjelper også finurlig Lady å bli kvitt munnkurven, og etterpå vandrer de gatelangs sammen. Landstrykeren byr Lady på romantisk middag hos Tony, og Lady og Landstrykeren blir kjærester.

 Om filmen 

 Popularitet og økonomi 
Lady og Landstrykeren ble meget populær i USA hvor den innbrakte $36,4 millioner i 1955. Den har årenes løp innbrakt totalt $93,6 millioner i USA og $187 på verdensbasis.

Produksjonskostnadene var på $4 millioner.

 Anmelderne 
Den fikk ikke så god omtale da den opprinnelig kom, men har fått langt bedre omtale i ettertid, noe som gjenspeiles i at den har fått 93 % på Rotten Tomatoes. Den amerikanske filmkritikeren Leonard Maltin har gitt den 3,5 av 4 stjerner i sin Movie Guide.

 Priser 
Den ble tildelt en BAFTA for beste animasjonsfilm og en David di Donatello Awards for beste utenlandske produksjon.

Det amerikanske filminstituttet (AFI) har kåret filmen til tidenes 95. beste kjærlighetsfilm fra USA.

 Stemmer 

 Amerikanske originalstemmer 
 Peggy Lee – Darling; Si; Am; Peg
 Barbara Luddy – Lady
 Larry Roberts – Landstrykeren
 Bill Thompson – Jack; Joe; Bulldog; Dachsie; Politimann
 Bill Baucom – Trofast
 Stan Freberg – beveren
 Verna Felton – Tante Sara
 Alan Reed – Boris
 Thurl Ravenscroft – alligatoren
 George Givot – Tony
 Dallas McKennon – Toughy; Pedro; professoren
 Lee Millar – Jim Darling; hundefangeren
 The Mellomen – hundekoret Norske stemmer 
 Anne Marit Jacobsen som Lady
 Anders Hatlo som Landstrykeren
 Trond Brænne som Skot
 Tor Stokke som Joe
 Sverre Wilberg som Trofast
 Lasse Kolstad som Tony
 Bjørn Skagestad som Jim
 Linn Stokke som Darling
 Mari Maurstad som Si og Am
 Mari Maurstad som Peg
 Anne Marit Jacobsen som Tante Sara

 Referanser 

 Eksterne lenker 



Kategori:Filmer fra 1955
Kategori:Animerte romantiske filmer fra USA
Kategori:Animerte barnefilmer fra USA
Kategori:Animerte filmmusikaler fra USA
Kategori:Disney-filmer
Kategori:Engelskspråklige filmer
Kategori:Filmer basert på bøker
Kategori:Animerte filmer med antropomorfe dyr